
Псы хъумапIэм йолэжь
Адыгей. Республикэм и Шапсыгъ псыхъумапIэр щIэрыщIэу къызэгъэпэщыжыныр 2018 гъэм яухыну тращIыхь. ИужькIэ, абы зэкIэлъыкIуэу псы щызэхуахьэсынущ.
— Ар республикэм нэхъ мыхьэнэшхуэ зиIэ и гидротехникэ объектхэм ящыщ зыщ. Аращи, абы хухаха мылъкур къызэрагъэсэбэпым, ирагъэкIуэкI лэжьыгъэм и фIагъымрэ и чэзум яухынымрэ щIэгъэткIияуэ дыкIэлъыплъынущ, — жиIащ Iуэхум щыгъуазэ ящIа Адыгэ Республикэм и Iэтащхьэ къалэнхэр пIалъэкIэ зыгъэзащIэ КумпIыл Мурат.
Псы хъумапIэм лэжьэн щIидзэмэ, абы псыкIэ къызэригъэпэщынущ Тохъутэмыкъуей районым и прунж щIапIэ гектар мини 3, апхуэдэуи псыкъиу шынагъуэншагъэри иригъэфIэкIуэнущ.
Къуэдым щIагъу
Абхъаз. Республикэм и Парламентым нэхъыбэ ещI хабзэм ебакъуэу гъунапкъэр къызэпызычхэм ирагъэтыну къуэдыр. Визэншэу Абхъазым зэкIэ хуиту ихьэну Iэмал зиIэр дунейм и къэралитхущ, Урысейр яхэту.
Абхъазым и мурадщ щIы, тенджыз гъунапкъэхэр хабзэм темыту зэпызыупщI-хэм ирагъэпшын къуэдым щIагъуну. Абы теухуа законопроектыр республикэм и Парламентым 2017 гъэм щIышылэм и 19-м къищтащ.
ХабзэщIэмкIэ, иджыри къэс сом 600 хъууэ щыта къуэдыр сом 4800 — 6000-м нэсу дэкIуеинущ, къулыкъущIэхэм ятын хуей хъунущ сом 6000 — 7200-м нэс. Къуэдыр уэим зыщIхэм административнэ жэуап ирагъэхьынущ. Фигу къэдгъэкIыжынщи, визэншэу зэкIэлъыкIуэну Абхъазым зэгурыIуэныгъэ ярищIылIащ Урысейм, Никарагуам, Тувалым, Приднестровскэ Молдавие республикэмрэ Осетие Ипщэмрэ. Апхуэдэу президентым и унафэ щхьэхуэмкIэ тхьэмахуитIкIэ Абхъазым щыIэну хуитщ Къэзахъстанымрэ Беларусымрэ я туристхэр.
УЭРДОКЪУЭ Женя.
